CELEX: 32019D0623
Language: lv
Date: 2019-04-16 00:00:00
Title: Komisijas Īstenošanas lēmums (ES) 2019/623 (2019. gada 16. aprīlis), ar ko saskaņā ar Eiropas Parlamenta un Padomes Regulu (ES) Nr. 528/2012 tiek pagarināts pasākums, ar kuru Beļģijas Federālā sabiedrības veselības, barības aprites drošības un vides pārvalde atļauj darīt pieejamu tirgū un lietot biocīdu Phostoxin (izziņots ar dokumenta numuru C(2019) 2828)

23.4.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 108/31
               
            
         KOMISIJAS ĪSTENOŠANAS LĒMUMS (ES) 2019/623
         (2019. gada 16. aprīlis),
         ar ko saskaņā ar Eiropas Parlamenta un Padomes Regulu (ES) Nr. 528/2012 tiek pagarināts pasākums, ar kuru Beļģijas Federālā sabiedrības veselības, barības aprites drošības un vides pārvalde atļauj darīt pieejamu tirgū un lietot biocīdu Phostoxin
         
         
            
               (izziņots ar dokumenta numuru C(2019) 2828)
            
         
         (Autentisks ir tikai teksts franču un nīderlandiešu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu,
         tā kā:
         
                     (1)
                  
                  
                     2018. gada 30. maijā Beļģijas Federālā sabiedrības veselības, barības aprites drošības un vides pārvalde (“Beļģijas kompetentā iestāde”) saskaņā ar Regulas (ES) Nr. 528/2012 55. panta 1. punkta pirmo daļu pieņēma lēmumu līdz 2018. gada 7. decembrim atļaut, ka Phostoxin tiek darīts pieejams tirgū un Zaventemas lidostas teritorijā tiek lietots par 20. produkta veida biocīdu trušu kontrolei (“pasākums”). Beļģijas kompetentā iestāde atbilstoši minētās regulas 55. panta 1. punkta otrajai daļai informēja Komisiju un pārējo dalībvalstu kompetentās iestādes par šo pasākumu un tā pamatojumu.
                  
               
                     (2)
                  
                  
                     Saskaņā ar Beļģijas kompetentās iestādes sniegto informāciju pasākums bija nepieciešams, lai aizsargātu sabiedrības veselību, jo lidostas teritorijā truši var apdraudēt pasažieru pārvadāšanu un plašākā nozīmē — gaisa transportu. Zem lidostas skrejceļiem var būt trušu alas. Turklāt truši piesaista plēsīgos putnus, kas var ieskriet gaisa kuģa dzinējā vai saskrieties ar gaisa kuģi, bojājot dzinēju vai citas gaisa kuģa sastāvdaļas.
                  
               
                     (3)
                  
                  
                     
                        Phostoxin satur alumīnija fosfīdu, kas izdala darbīgo vielu fosfīnu un ir apstiprināts lietošanai 14. produkta veida biocīdos (rodenticīdos), 18. produkta veida biocīdos (insekticīdos) un 20. produkta veida biocīdos (līdzekļi citu mugurkaulnieku kontrolei), kuri definēti Regulas (ES) Nr. 528/2012 V pielikumā. Beļģijā Phostoxin ir atļauts lietot par 18. produkta veida biocīdu, taču, izmantots trušu apkarošanai, tas tiek lietots par 20. produkta veida biocīdu.
                  
               
                     (4)
                  
                  
                     2018. gada 12. oktobrī Komisija no Beļģijas kompetentās iestādes saņēma pamatotu pieprasījumu saskaņā ar Regulas (ES) Nr. 528/2012 55. panta 1. punkta trešo daļu pasākumu pagarināt. Pamatotais pieprasījums tika iesniegts aiz bažām, ka varētu turpināties trušu radītais gaisa transporta drošības apdraudējums, un tā pamatā bija arguments, ka Phostoxin ir būtiska nozīme lidostas teritorijā mītošu trušu rezultatīvā apkarošanā. Saskaņā ar Beļģijas kompetentās iestādes sniegto informāciju nav tādu biocīdu, ko Beļģijā būtu atļauts lietot par 20. produkta veida biocīdu (līdzekļi citu mugurkaulnieku kontrolei), un alternatīvās metodes trušu kontrolei lidostas teritorijā, piemēram, izšaušana, nav piemērotas atrašanās vietas specifiskuma dēļ. Beļģijas kompetentā iestāde saskaņā ar Regulas (ES) Nr. 528/2012 33. pantu sāka procedūru, lai attiecībā uz Phostoxin nākotnes lietojumiem rastu pastāvīgu risinājumu, savstarpēji atzīstot atļauju, kas patlaban ir piešķirta citā dalībvalstī.
                  
               
                     (5)
                  
                  
                     Tā kā nepietiekama trušu kontrole lidostas teritorijā var apdraudēt gaisa satiksmes drošību un minētos draudus Zaventemas lidostas teritorijā nevar pietiekami ierobežot ar citiem biocīdiem vai citiem līdzekļiem, ir lietderīgi ļaut Beļģijas kompetentajai iestādei pasākumu pagarināt ar dažiem nosacījumiem un uz laikposmu, kas nepārsniedz 550 dienas no dienas pēc sākotnējā 180 dienu laikposma, kurš tika atļauts ar Beļģijas kompetentās iestādes 2018. gada 30. maija lēmumu.
                  
               
                     (6)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Beļģija pasākumu var pagarināt līdz 2020. gada 9. jūnijam, lai 20. produkta veida biocīdu Phostoxin atļautu darīt pieejamu tirgū un lietot Zaventemas lidostas teritorijā trušu kontrolei, ja vien tā nodrošina, ka šo līdzekli lieto tikai sertificēti lietotāji un lietošana notiek kompetentās iestādes uzraudzībā.
         
         
            2. pants
            Šis lēmums ir adresēts Beļģijas Karalistei.
            To piemēro no 2018. gada 8. decembra.
         
         
            Briselē, 2019. gada 16. aprīlī
            
               
                  Komisijas vārdā –
               
               
                  priekšsēdētāja vietnieks
               
               Jyrki KATAINEN
            
         
         
            (1)  OV L 167, 27.6.2012., 1. lpp.